Kao Arapkinja i fotografkinja,
uvijek sam pronalazila obilje inspiracije za svoje projekte u osobnom iskustvu.
Strast za znanjem,
koja mi je dopustila da razbijem granice i krenem boljem životu,
bila mi je motivacija za projekt "Čitam, pišem".
Potaknuta vlastitim iskustvom,
jer mi isprva nisu bili dopušteni viši stupnjevi školovanja,
odlučila sam istražiti i dokumentirati priče drugih žena
koje su školovanjem promijenile svoje živote,
otkrivajući i ispitujući prepreke s kojima se suočavaju.
Obuhvatila sam razne teme povezane s obrazovanjem žena
imajući na umu različitosti među arapskim zemljama
koje su posljedica gopodarskih i socijalnih faktora.
To uključuje nepismenost žena, koja je prilično visoka u regiji,
reforme obrazovanja, programe za učenike koji su prekinuli obrazovanje
i politički aktivizam među studentima.
Kad sam počela,
nije uvijek bilo lako nagovoriti žene na sudjelovanje.
Tek nakon što sam im objasnila
kako bi njihove priče mogle utjecati na živote drugih žena,
kako bi mogle postati uzori u društvu, neke su pristale.
Tražila sam od njih suradnju i refleksivan pristup,
zamolila sam ih da napišu svoje riječi i ideje
na ispise svojih fotografija.
Te su slike zatim podijeljene u nekoliko učionica
kako bi inspirirale i motivirale druge žene
koje su sličnog obrazovanja i nalaze se u sličnim situacijama.
Aisha, učiteljica iz Jemena, napisala je:
"Željela sam se obrazovati kako bih bila neovisna
i kako ne bih u svemu ovisila o muškarcima."
Jedna od mojih prvih ispitanica bila je Umm El-Saad iz Egipta.
Kad smo se upoznale jedva je znala napisati svoje ime.
Pohađala je devetomjesečni program opismenjavanja
koji je vodila lokalna nevladina udruga iz predgrađa Kaira.
Nekoliko mjeseci kasnije šalila se da joj je muž
prijetio da će je ispisati
jer je saznao da mu njegova, sada pismena, žena
pregledava poruke na mobitelu.
(Smijeh)
Nestašna Umm El-Saad.
Naravno, nije radi toga Umm El-Saad krenula na program.
Vidjela sam da želi imati kontrolu nad jednostavnim dnevnim rutinama,
malim stvarima koje uzimamo zdravo za gotovo,
od brojenja novca na tržnici do pomaganja djeci sa zadaćom.
Usprkos svojem siromaštvu i stavu okoline,
koja podcjenjuje obrazovanje žena,
Umm El-Saad, zajedno sa svojim Egipatskim kolegicama,
zaista je željela naučiti čitati i pisati.
U Tunisu sam upoznala Asmu,
jednu od četiri aktivistice koje sam intervjuirala.
Ta sekularna studentica bioinženjerstva aktivna je na društvenim mrežama.
Vezano za svoju zemlju, u kojoj se zaista cijeni takozvano Arapsko proljeće,
kaže: "Oduvijek sam sanjala da ću otkriti novu bakteriju.
Sada, nakon revolucije, svaki dan imamo po jednu novu."
Asma je pri tome mislila na porast vjerskog fundamentalizma u regiji,
što je još jedna prepreka, posebno ženama.
Od svih žena koje sam upoznala, najviše me dirnula Fayza iz Jemena.
Fayza je s osam godina, kad se udala, bila prisiljena prekinuti obrazovanje.
Taj brak trajao je godinu dana.
S 14 godina postala je treća žena 60-godišnjaka,
a s napunjenih 18 godina, bila je razvedena majka troje djece.
Usprkos svojem siromaštvu,
usprkos svojem statusu razvedene žene u ultrakonzervativnom društvu
i usprkos protivljenju svojih roditelja kad se željela vratiti u školu,
Fayza je znala da je obrazovanje jedini način da upravlja svojim životom.
Sada ima 26 godina.
Dobila je subvenciju lokalne nevladine udruge
za financiranje studija poduzetništva.
Njezin je cilj pronaći posao, unajmiti stan u kojem će živjeti
i povesti svoju djecu sa sobom.
Arapske države prolaze kroz goleme promjene,
a žene se suočavaju s vrlo ozbiljnim problemima.
Baš kao i žene koje sam fotografirala,
i ja sam morala svladati mnoge prepreke da bih danas bila fotografkinja,
a na tom su mi putu mnogi ljudi govorili što ja mogu ili ne mogu učiniti.
Umm El-Saad, Asma i Fayza te mnoge druge žene u arapskom svijetu
pokazuju da je moguće svladati prepreke i obrazovati se
jer znaju da je to najbolji zalog za bolju budućnost.
Željela bih završiti s citatom Yasmine,
jedne od četiri aktivistice koje sam intervjuirala u Tunisu.
Yasmine je napisala:
"Preispitaj svoja uvjerenja.
Budi ono što ti želiš biti, a ne ono što oni žele da budeš.
Nemoj prihvatiti porobljavanje jer te majka rodila slobodnu."
Hvala vam.
(Pljesak)